Tidligere onsdag bragte vi her på dr.dk en artikel om, at den danske OL-delegation har været udsat for en stribe tyverier i Rio. I artiklen kunne det opfattes sådan, at tyverierne netop havde fundet sted, og at de danske atleter havde mistet ting.

De oplysninger viser sig dog at være upræcise. Chef de mission for den danske OL-delegation, Morten Rodtwitt, forklarer, at tyverierne fandt sted for en uges tid siden, og at det ikke længere er et problem. Der er gjort tiltag for at styre strømmen af folk i OL-byen.

Læs også : VIDEO Brasilianere prøver at slukke OL-faklen

- Det er en uge siden. Jeg har fået stjålet min iPad, vi har fået stjålet noget sengetøj, vi har fået stjålet noget tøj. Der er andre, der har fået stjålet en mobiloplader, telefon og så videre. Der er ikke stjålet telefoner fra den danske delegation, siger Morten Rodtwitt til DR og fortsætter:

- Vi trykkede enormt meget på for at få håndværkere ind til at få lavet de her tåbelige ting, som ikke fungerede. I takt med det begyndte der at forsvinde ting fra alle delegationer. Ikke kun Danmark, det er alle, der har oplevet det her, siger han.

Læs også : BILLEDER Kronprinsparret klippede snoren til Den Danske Pavillion i Rio

Den danske chef de mission vurderer samtidig, at problemet er løst, og der ikke længere er overhængende fare for flere tyverier fra de danske gemakker.

- Rio 2016 visiterer nu alle håndværkere, der går ud af de forskellige bygninger. Så man er sikker på, at de ikke har stjålet noget, der kan sniges med ud. Det er egentlig en gammel historie, og det er ikke noget, der er present mere. Vi vurderer det ikke længere som en risiko, siger Morten Rodtwitt.

Du kan her læse artiklen, vi bragte tidligere i dag. Artiklen indeholder upræcise og til dels forkerte oplysninger.

Det danske OL-hold i Rio har været udsat for tyverier i den olympiske by.

Der er blandt andet blevet stjålet en iPad, flere mobiltelefoner, tøj og sengetøj, oplyses Danmarks chef de mission i Rio, Morten Rodtwitt, til Berlingske og TV2.

Han giver sit bud, på hvorfor tyverierne er sket:

- I forbindelse med de mange ekstra håndværkere, rengøringsfolk og housekeepers, som er blevet presset ind i OL-byen på grund af vores krav og forespørgsler, så har vi været udsat for en række tyverier, siger han til TV2.

For at forhindre flere tyverier skal alle, der arbejder på hotellerne, nu kropsvisiteres og skannes med metaldetektorer, når de forlader bygningerne.

Morten Rodwitt forventer ikke, at han tyverierne får indflydelse på de danske præstationer i Rio.

- Atleterne har været gode til at abstrahere fra det. De har været super cool, siger han til Berlingske.

OL begynder officielt med åbningsceremonien fredag, men allerede onsdag spilles der kampe i kvindernes fodboldturnering.